საქართველოს განათლებისა და მეცნიერების სამინისტრო

საქართველოს განათლებისა და მეცნიერების სამინისტრო, ყოფილი, საქართველოს განათლების, მეცნიერების, კულტურისა და სპორტის სამინისტრო — საქართველოს სამინისტრო, რომლის ხელმძღვანელი (მინისტრი) საქართველოს მთავრობის წევრია. სამინისტრო ანგარიშვალდებულია მთავრობის წინაშე და ასრულებს მისსავე ან პრემიერ-მინისტრის მიერ კანონის საფუძველზე დაკისრებულ ამოცანებს. 2019 წლის 13 ნოემბრდან მიხეილ ჩხენკელი განათლების, მეცნიერების, კულტურისა და სპორტის მინისტრია.
ისტორია
საქართველოს განათლების სამინისტრო პირველად წარმოიშვა საქართველოს დემოკრატიული რესპუბლიკაში. პირველი მინისტრი იყო 1918-1920 წლებში გიორგი ლასხიშვილი. საქართველოში საბჭოთა ხელისუფლების დამყარების შემდეგ ეწოდა საქართველოს სსრ განათლების სახალხო კომისარიატი, პირველი კომისარი იყო დავით კანდელაკი. შემდგომ განათლების სახალხო კომისარიატს ეწოდა საქართველოს სსრ უმაღლესი და საშუალო სპეციალური განათლების სამინისტრო. 1990 წლიდან საქართველოს განათლების სამინისტროს მინისტრი იყო ლია ანდღულაძე.
შენობა
საქართველოს განათლებისა და მეცნიერების სამინისტროს შენობა წარმოადგენს XIX საუკუნის არქიტექტურულ ძეგლს. მისი მშენებლობა დაიწყო 1893 წელს და დასრულდა 1895 წელს. შენობა აშენდა სპეციალურად თბილისის მე-2 კლასიკური გიმნაზიისთვის. 1943 წელს შენობაში ამოქმედდა ადმირალ ნახიმოვის სახელობის სასწავლებელი. 1984 წელს შენობა გადაეცა საქართველოს სსრ განათლების სამინისტროს. 1994 წლის 9 ნოემბერს შენობას ხანძარი გაუჩნდა და მთლიანად დაიწვა, ხოლო შემდგომ კლიმატური ზემოქმედებისაგან სერიოზული ზიანი მიადგა შენობის საძირკველსაც. აღდგენითი სამუშაოების პირველი ეტაპი ჩატარდა 1999-2000 წლებში, სამშენებლო კომპანია „საქგვირაბმშენი“-ის მიერ. გამაგრდა შენობის მარჯვენა ფლიგელის ფუნდამენტი.
გამაგრდა ამავე ფლიგელის მზიდი კედლები რკინა-ბეტონის ჩარჩოთი, ხოლო სართულშუა გადახურვის ხის კონსტრუქციები შეიცვალა მონოლითური რკინა-ბეტონის კონსტრუქციებით.
მეორე ეტაპი დაიწყო 2002 წლის 23 აპრილს. საქართველოს ნავთობის სამშენებლო კომპანიის მიერ შესრულდა შენობის შიდა მოპირკეთება, გათბობა, ელექტროგაყვანილობა და სანტექნიკური სამუშაოები. ჩატარდა შენობის მარცხენა ფლიგელის გასამაგრებელი სამუშაოები.
სამუშაოებზე დაიხარჯა სულ 3 820 000 ლარი. თანხის უდიდესი ნაწილი მსოფლიო ბანკის კრედიტით დაიფარა. შენობის საერთო ფართი არის 5 400 კვ. მეტრი. აქედან სასარგებლო ფართია 3 800 კვ. მეტრი.
მინისტრები
საქართველოს დემოკრატიული რესპუბლიკის განათლების მინისტრები
გიორგი ლასხიშვილი, 26 მაისი, 1918 - 21 მარტი, 1919
ნოე რამიშვილი, 21 მარტი, 1919 - 1920
გრიგოლ ლორთქიფანიძე, 1920 - 1921
საქართველოს სსრ განათლების სახალხო კომისრები
მამია ორახელაშვილი, 1921 - 1922
დავით კანდელაკი, 1922 - 1929
გაიოზ დევდარიანი, 1929 - 1931
მარიამ ორახელაშვილი 1931 - 1933
ერმილო ბედია, 1933 - 1934
აკაკი თათარაშვილი, 1934 - 1936
მალაქია ტოროშელიძე, 1936 - 1937
კონსტანტინე ჭკუასელი, 1937
ერმილე ბურჭულაძე, 1937 - 1938
გიორგი კიკნაძე, 1938 - 1944
ვიქტორ კუპრაძე, 1944 - 1953
საქართველოს სსრ უმაღლესი და საშუალო სპეციალური განათლების მინისტრები
გიორგი ჯიბლაძე, 1953 - 1960
თამარ ლაშქარაშვილი, 1960 - 1976
ოთარ ქინქლაძე, 1976 - 1986
ნათელა ვასაძე, 1986 - 1988
გურამ ენუქიძე, 1988 - 1990
საქართველოს რესპუბლიკის განათლების მინისტრები
ლია ანდღულაძე, 1990 – 1991
ელიზბარ ჯაველიძე, 1991 – 1992
გუჩა კვარაცხელია, 13 იანვარი, 1992 – 20 დეკემბერი, 1992
კოტე გაბაშვილი, 1992 – 1993
თამაზ კვაჭანტირაძე, 1993 – 1998
ალექსანდრე კარტოზია, 6 აგვისტო, 1998 – 17 თებერვალი, 2004
საქართველოს განათლებისა და მეცნიერების მინისტრები
ალექსანდრე ლომაია, 17 თებერვალი, 2004 – 19 ნოემბერი, 2007
მაია მიმინოშვილი, 22 ნოემბერი, 2007 – 31 იანვარი, 2008
გია ნოდია, 31 იანვარი, 2008 – 6 დეკემბერი, 2008
ნიკა გვარამია, 6 დეკემბერი, 2008 – 8 დეკემბერი, 2009
დიმიტრი შაშკინი, 8 დეკემბერი, 2009 – 4 ივლისი, 2012
ხატია დეკანოიძე, 4 ივლისი, 2012 – 25 ოქტომბერი, 2012
გიორგი მარგველაშვილი, 25 ოქტომბერი, 2012 – 18 ივლისი, 2013
თამარ სანიკიძე, 18 ივლისი, 2013 – 3 ივნისი, 2016
ალექსანდრე ჯეჯელავა, 3 ივნისი, 2016 – 13 ნოემბერი, 2017
მიხეილ ჩხენკელი, 13 ნოემბერი, 2017 – 14 ივლისი, 2018
საქართველოს კანონში ცვლილების შეტანის თაობაზე (2017 წლის 7 დეკემბერი #1620-რს) საქართველოს კანონის შესაბამისად, უწყებას შეუერთდა — სპორტისა და ახალგაზრდობის საქმეთა სამინისტროს ახალგაზრდობის საქმეთა მართვის კომპონენტი.
საქართველოს განათლების, მეცნიერების, კულტურისა და სპორტის მინისტრი
საქართველოს კანონში ცვლილების შეტანის თაობაზე (2018 წლის 14 ივლისი #3141–რს) საქართველოს კანონის შესაბამისად, უწყებას შეუერთდა — კულტურისა და სპორტის სამინისტრო.
მიხეილ ბატიაშვილი, 14 ივლისი, 2018 – 7 ნოემბერი, 2019
მიხეილ ჩხენკელი, 13 ნოემბერი, 2019 – 16 მარტი, 2021
საქართველოს განათლებისა და მეცნიერების მინისტრები
2021 წლის 16 მარტს საქართველოს განათლების მეცნიერების, კულტურისა და სპორტის სამინისტრო ორად გაიყო — განათლებისა და მეცნიერების სამინისტრო და კულტურის, სპორტისა და ახალგაზრდობის სამინისტრო.
მიხეილ ჩხენკელი, 16 მარტი, 2021 – 20 მარტი, 2023
გიორგი ამილახვარი, 20 მარტი, 2023 – დღემდე
რესურსები ინტერნეტში
სამინისტროს ოფიციალური საიტი.
სამინისტროს დებულება.
საქართველოს მთავრობა .
სქოლიო